Ärakuulamise eest vastutava ametniku lõpparuanne (1)

Juhtum AT.40182 – Pioneer

(2018/C 338/10)

(1) Äriühingutele Pioneer Europe N.V. („Pioneer Europe“) ja Pioneer GB Ltd ning nende emaettevõtjale Pioneer Corporation (ühiselt „Pioneer“) adresseeritud otsuse eelnõus leiti, et Pioneer rikkus Euroopa Liidu toimimise lepingu artiklit 101 ja EMP lepingu artiklit 53, kasutades tegevuspõhimõtteid, mille eesmärk oli piirata jaemüüjate võimalust määrata iseseisvalt kindlaks oma edasimüügihindasid ning piirata territooriume, kuhu jaemüüjad said kaupa müüa.

(2) Uurimine algas etteteatamata inspekteerimisega Pioneer Europe’i ruumides Belgias 2013. aasta detsembris.

(3) Peagi pärast inspekteerimist avaldas Pioneer soovi teha komisjoniga koostööd. […] esitas Pioneer kõnealuse tegevuse kohta täiendavaid tõendeid.

(4) 2. veebruaril 2017 algatas komisjon Pioneer Europe’i, Pioneer Corporationi ja kõigi nende poolt otseselt või kaudselt kontrollitavate juriidiliste isikute vastu menetluse määruse (EÜ) nr 773/2004 (2) artikli 2 lõike 1 tähenduses. 7. veebruaril 2017 esitas komisjon Pioneer Europe’ile teabenõude, millele Pioneer Europe vastas 27. veebruaril 2017.

(5) […] esitasid Pioneer Corporation ja Pioneer Europe ametliku pakkumise teha koostööd („kokkuleppemenetluse ettepanek“). Kokkuleppemenetluse ettepanek sisaldab: — Pioneer Corporationi ja Pioneer Europe’i selget ja ühemõttelist kinnitust, et nad vastutavad solidaarselt kirjeldatud rikkumise eest; kinnituses on kokkuvõtlikult kirjeldatud rikkumise objekti, peamisi fakte ja nende õiguslikku kvalifikatsiooni, sealhulgas äriühingute rolli ning rikkumises osalemise kestust. Pioneer Europe kinnitas ka vastutust Pioneer GB Ltd nimel; — trahvi maksimumsummat, mille kehtestamist Pioneer Corporation ja Pioneer Europe komisjonilt eeldavad ja millega nad koostöömenetluse kontekstis nõustuksid; — kinnitust, et Pioneer Corporationi and Pioneer Europe’i on piisavalt teavitatud vastuväidetest, mida komisjon kavatseb nende kohta esitada, ja et neile on antud piisav võimalus tutvustada oma seisukohti komisjonile; — Pioneer Corporationi and Pioneer Europe’i kinnitust, et nad ei kavatse taotleda täiendavat juurdepääsu toimikule ega võimalust esitada oma seisukohti suulisel ärakuulamisel, välja arvatud juhul, kui komisjon ei arvesta vastuväidetes ja otsuses nende kokkuleppemenetluse ettepanekut; — nõusolekut saada vastuväited ja lõplik otsus inglise keeles.

(6) 7. juunil 2018 võttis komisjon vastu vastuväited, millele vastasid ühiselt Pioneer Europe, Pioneer GB Ltd ja Pioneer Corporation, korrates oma kohustust järgida koostöömenetlust ja kinnitades, et vastuväited kajastavad kokkuleppemenetluse ettepaneku sisu. Pioneer Europe, Pioneer GB Ltd ja Pioneer Corporation kinnitasid, et nad ei soovi olla komisjoni poolt uuesti ära kuulatud.

(7) Otsuse eelnõus kindlaks tehtud rikkumine ja kehtestatud trahvid vastavad sellele, mida on kokkuleppemenetluse ettepanekus kinnitatud ja millega on nõustutud. Trahvisummat vähendatakse 50 %, kuna Pioneer on teinud komisjoniga koostööd ulatuses, mis ületab tema õiguslikku koostöökohustust: i) esitades täiendavaid tõendeid, millel oli juba komisjoni käsutuses olevate tõenditega võrreldes märkimisväärne lisaväärtus, kuna need suurendasid väga oluliselt komisjoni võimet rikkumist tõendada; ii) kinnitades, et ta on oma käitumisega rikkunud Euroopa Liidu toimimise lepingu artiklit 101; iii) loobudes teatavatest menetlusõigustest, mis suurendas haldusmenetluse tõhusust.

(8) Kooskõlas otsuse 2011/695/EL artikliga 16 uurisin, kas otsuse eelnõu käsitleb ainult neid vastuväiteid, mille kohta Pioneer Europe’il, Pioneer GB Ltd-l ja Pioneer Corporationil on olnud võimalus esitada oma seisukohad. Minu hinnangul on see nii.

(9) Kokkuvõttes leian, et käesolevas juhtumis on menetlusõiguste tegelik rakendamine olnud tagatud.

Brüssel, 12. juuli 2018 Wouter WILS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes (ELT L 275, 20.10.2011, lk 29)) artiklitele 16 ja 17.

(2) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).